ประกาศคณะกรรมการนโยบายเขตพัฒนาพิเศษภาคตะวันออก
เรื่อง หลักเกณฑ์ วิธีการ เงื่อนไข และกระบวนการ
ในการร่วมลงทุนกับเอกชนหรือให้เอกชนเป็นผู้ลงทุน
(ฉบับที่
๓) พ.ศ. ๒๕๖๑
 

ตามที่ได้มีประกาศคณะกรรมการนโยบายการพัฒนาระเบียงเศรษฐกิจพิเศษภาคตะวันออก
เรื่อง หลักเกณฑ์ วิธีการ เงื่อนไข และกระบวนการ
ในการร่วมลงทุนกับเอกชนหรือให้เอกชนเป็นผู้ลงทุนลงวันที่ ๘ กันยายน พ.ศ. ๒๕๖๐
และประกาศคณะกรรมการนโยบายการพัฒนาระเบียงเศรษฐกิจพิเศษภาคตะวันออก เรื่อง
หลักเกณฑ์ วิธีการ เงื่อนไข และกระบวนการ ในการร่วมลงทุนกับเอกชนหรือให้เอกชนเป็นผู้ลงทุน (ฉบับที่ ๒) พ.ศ. ๒๕๖๑ ลงวันที่ ๒๒
มกราคม พ.ศ. ๒๕๖๑ กำหนดหลักเกณฑ์วิธีการ
เงื่อนไข และกระบวนการในการร่วมลงทุนกับเอกชนหรือให้เอกชนเป็นผู้ลงทุนในระเบียงเศรษฐกิจพิเศษภาคตะวันออก
นั้น

โดยที่เป็นการสมควรปรับปรุงหน้าที่และอำนาจของคณะกรรมการคัดเลือก
ซึ่งจะทำให้กระบวนการร่วมลงทุนกับเอกชน
หรือให้เอกชนเป็นผู้ลงทุนมีประสิทธิภาพมากยิ่งขึ้น ประกอบกับมาตรา ๗๑ แห่งพระราชบัญญัติเขตพัฒนาพิเศษภาคตะวันออก
พ.ศ. ๒๕๖๑ กำหนดให้การดำเนินการใด ๆ ที่คณะกรรมการนโยบายการพัฒนาระเบียงเศรษฐกิจพิเศษภาคตะวันออก
ได้อนุมัติให้ความเห็นชอบหรือดำเนินการไปแล้ว
ตามคำสั่งหัวหน้าคณะรักษาความสงบแห่งชาติ ที่ ๒/๒๕๖๐ เรื่อง
การพัฒนาระเบียงเศรษฐกิจพิเศษภาคตะวันออก ลงวันที่ ๑๗ มกราคม พุทธศักราช ๒๕๖๐
และคำสั่งหัวหน้าคณะรักษาความสงบแห่งชาติ ที่ ๒๘/๒๕๖๐ เรื่อง
มาตรการเพิ่มประสิทธิภาพการพัฒนาระเบียงเศรษฐกิจพิเศษภาคตะวันออก ลงวันที่ ๒๖
พฤษภาคม พุทธศักราช ๒๕๖๐
ยังคงมีผลใช้บังคับได้ต่อไปจนกว่าคณะกรรมการนโยบายตามพระราชบัญญัติเขตพัฒนาพิเศษภาคตะวันออก
พ.ศ. ๒๕๖๑ จะได้มีมติให้ยกเลิกหรือกำหนดเป็นอย่างอื่น
อาศัยอำนาจตามความในมาตรา ๑๒ แห่งพระราชบัญญัติเขตพัฒนาพิเศษภาคตะวันออก
พ.ศ. ๒๕๖๑ คณะกรรมการนโยบายเขตพัฒนาพิเศษภาคตะวันออก จึงออกประกาศไว้ ดังต่อไปนี้

ข้อ ๑[๑] ประกาศนี้ให้ใช้บังคับตั้งแต่วันประกาศในราชกิจจานุเบกษาเป็นต้นไป

ข้อ ๒ ให้เพิ่มความต่อไปนี้เป็นข้อ ๑๓/๑
ของประกาศคณะกรรมการนโยบายการพัฒนาระเบียงเศรษฐกิจพิเศษภาคตะวันออก เรื่อง
หลักเกณฑ์ วิธีการ เงื่อนไข
และกระบวนการในการร่วมลงทุนกับเอกชนหรือให้เอกชนเป็นผู้ลงทุน ลงวันที่ ๘ กันยายน
พ.ศ. ๒๕๖๐
ข้อ ๑๓/๑ ในการคัดเลือกเอกชน
ให้คณะกรรมการคัดเลือกและหน่วยงานเจ้าของโครงการดำเนินการ ดังต่อไปนี้
(๑) ในกรณีที่หน่วยงานของรัฐซึ่งรัฐบาลต่างประเทศเดียวกันเป็นเจ้าของ
ตั้งแต่สองรายขึ้นไปเป็นผู้ยื่นข้อเสนอในโครงการ
หน่วยงานของรัฐแต่ละรายนั้นต้องออกหนังสือรับรองความเป็นอิสระในการบริหารจัดการของหน่วยงานของรัฐนั้นเอง
นอกจากนี้
คำรับรองดังกล่าวต้องได้รับการยืนยันจากสถานทูตหรือหน่วยงานรัฐบาลของประเทศดังกล่าว
รวมทั้งให้การยืนยันว่าการยื่นข้อเสนอของหน่วยงานของรัฐแต่ละรายนั้นไม่อยู่ภายใต้การครอบงำหรือควบคุมของรัฐบาลต่างประเทศดังกล่าวหรือหน่วยงานของรัฐหน่วยงานใดหน่วยงานหนึ่งของต่างประเทศดังกล่าว
ในกรณีนี้มิให้ถือว่าหน่วยงานของรัฐซึ่งรัฐบาลต่างประเทศเดียวกันเป็นเจ้าของและได้ยื่นข้อเสนอในโครงการมีผลประโยชน์ร่วมกันหรือมีส่วนได้เสียระหว่างกัน
ในกรณีที่การคัดเลือกเอกชนของโครงการใด
มีเพียงหน่วยงานของรัฐซึ่งรัฐบาลต่างประเทศเดียวกันเป็นเจ้าของ
ตั้งแต่สองรายขึ้นไปเป็นผู้ยื่นข้อเสนอโดยไม่มีเอกชนรายอื่นร่วมยื่นข้อเสนอกับหน่วยงานของรัฐนั้น
หากคณะกรรมการคัดเลือกพิจารณาเห็นว่าเป็นประโยชน์ต่อประเทศอาจรับข้อเสนอของหน่วยงานของรัฐซึ่งรัฐบาลต่างประเทศเดียวกันเป็นเจ้าของนั้นก็ได้
(๒)
ในกรณีที่โครงการใดมีการจัดตั้งนิติบุคคลเฉพาะกิจสำหรับการดำเนินโครงการหลังจากคณะกรรมการนโยบายเห็นชอบให้เข้าร่วมลงทุน
และหากเป็นกรณีที่คณะกรรมการคัดเลือกเห็นว่ามีความจำเป็นต้องรักษาผลประโยชน์ของรัฐเพิ่มเติมนอกเหนือไปจากหลักประกันสัญญาที่ออกโดยธนาคารคณะกรรมการคัดเลือกอาจกำหนดให้ผู้ยื่นข้อเสนอรายใดรายหนึ่งหรือหลายรายออกหนังสือค้ำประกันหรือรับประกันชดใช้ค่าเสียหายจากการไม่ปฏิบัติหน้าที่ของนิติบุคคลเฉพาะกิจดังกล่าวตามสัญญาร่วมลงทุนโดยผู้ยื่นข้อเสนอทุกรายที่ออกหนังสือดังกล่าวจะต้องร่วมกันรับผิดอย่างลูกหนี้ร่วม
แต่ผู้ยื่นข้อเสนอแต่ละรายจะรับผิดไม่เกินกว่าจำนวนเงินที่ระบุไว้ในหนังสือนั้น
โดยการระบุจำนวนเงินดังกล่าวจะคำนึงถึงจำนวนเงินลงทุนทั้งหมดของโครงการและสัดส่วนการลงทุนในโครงการของผู้ยื่นข้อเสนอที่ออกหนังสือนั้น ทั้งนี้ ให้ใช้ข้อมูลเกี่ยวกับจำนวนเงินลงทุน
ณ วันที่ลงนามในสัญญาร่วมลงทุน


ประกาศ ณ วันที่ ๒๔ พฤษภาคม พ.ศ. ๒๕๖๑
พลเอก ประยุทธ์ จันทร์โอชา
นายกรัฐมนตรี
ประธานกรรมการนโยบายเขตพัฒนาพิเศษภาคตะวันออก









พัชรภรณ์/จัดทำ
๒๕
กรกฏาคม ๒๕๖๑

[๑] ราชกิจจานุเบกษา
เล่ม ๑๓๕/ตอนพิเศษ ๑๒๑ ง/หน้า ๓๒/๒๕ พฤษภาคม ๒๕๖๑